amanoisuno/poetBack huggingface dataset:
放歌行 邵謁 
龜為秉靈亡，魚為弄珠死。心中自有賊，莫怨任公子。屈原若不賢，焉得沉湘水。
長安寒食 邵謁 
春日照九衢，春風媚羅綺。萬騎出都門，擁在香塵裏。莫辭吊枯骨，千載長如此。安知今日身，不是昔時鬼。但看平地遊，亦見摧輈死。
貞女墓 邵謁 
生持節操心，死作堅貞鬼。至今墳上春，草木無花卉。
自歎 邵謁 
春蠶未成繭，已賀箱籠實。蟢子徒有絲，終年不成匹。每念古人言，有得則有失。我命獨如何，憔悴長如一。白日九衢中，幽獨暗如漆。流泉有枯時，窮賤無盡日。惆悵複惆悵，幾回新月出。
送徐群宰望江 邵謁 
古人力文學，所務安疲甿。今人力文學，所務惟公卿。大賢重邦本，屈跡官武城。勸民勤機杼，自然國用並。但見富貴者，知食不知耕。忽爾秋不熟，儲廩焉得盈。貢藝既精苦，用心必公平。吾道不遺賢，霄漢期芳馨。一夫若有德，千古稱其英。陶潛雖理邑，崔烈徒台衡。濁者必惡清，瞽者必惡明。孤松自有色，豈奪眾草榮。為刀若不利，焉得宰牛名。為絲若不直，焉得琴上聲。好去立高節，重來振羽翎。
秋夕 邵謁 
萬里憑夢歸，骨肉皆在眼。覺來益惆悵，不信長安遠。人人但為農，我獨常逢旱。惡命如漏卮，滴滴添不滿。天末雁來時，一叫一腸斷。
覽孟東野集 邵謁 
蚌死留夜光，劍折留鋒鋩。哲人歸大夜，千古傳珪璋。珪璋遍四海，人倫多變改。題花花已無，玩月月猶在。不知天地間，白日幾時昧。
送友人江行 邵謁 
送君若浪水，疊疊愁思起。夢魂如月明，相送秋江裏。
下第有感 邵謁 
古人有遺言，天地如掌闊。我行三十載，青雲路未達。嘗聞讀書者，所貴免征伐。誰知失意時，痛於刃傷骨。身如石上草，根蒂淺難活。人人皆愛春，我獨愁花發。如何歸故山，相攜采薇蕨。
論政 邵謁 
賢哉三握發，為有天下憂。孫弘不開閣，丙吉甯問牛。內政由股肱，外政由諸侯。股肱政若行，諸侯政自修。一物不得所，蟻穴滿山丘。莫言萬木死，不因一葉秋。朱雲若不直，漢帝終自由。子嬰一失國，渭水東悠悠。
戰城南 邵謁 
武皇重征伐，戰士輕生死。朝爭刃上功，暮作泉下鬼。悲風吊枯骨，明月照荒壘。千載留長聲，嗚咽城南水。
贈鄭殷處士 邵謁 
善琴不得聽，嘉玉不得名。知音既已死，良匠亦未生。退居一河湄，山中物景清。魚沉池水碧，鶴去松枝輕。長材靡入用，大廈失巨楹。顏子不得祿，誰謂天道平。
古樂府 邵謁 
對酒彈古琴，弦中發新音。新音不可辨，十指幽怨深。妾顏不自保，四時如車輪。不知今夜月，曾照幾時人。露滴芙蓉香，香銷心亦死。良時無可留，殘紅謝池水。
經安容先生舊居 邵謁 
羽化留遺蹤，千載蹤難沒。一泉岩下水，幾度換明月。松老不改柯，龍久皆變骨。雲雨有歸時，雞犬無還日。至今青山中，寂寞桃花發。
望行人 邵謁 
登樓恐不高，及高君已遠。雲行郎即行，雲歸郎不返。嗟為樓上人，望望不相近。若作轍中泥，不放郎車轉。白日下西山，望盡妾腸斷。
歲豐 邵謁 
皇天降豐年，本憂貧士食。貧士無良疇，安能得稼穡。工傭輸富家，日落長歎息。為供豪者糧，役盡匹夫力。天地莫施恩，施恩強者得。
金谷園懷古 邵謁 
在富莫驕奢，驕奢多自亡。為女莫騁容，騁容多自傷。如何金穀園，鬱鬱椒蘭房。昨夜綺羅列，今日池館荒。竹死不變節，花落有餘香。美人抱義死，千載名猶彰。嬌歌無遺音，明月留清光。浮雲易改色，衰草難重芳。不學韓侯婦，銜冤報宋王。
春日有感 邵謁 
我心如蘖苦，他見如薺甘。火未到身者，痛楚難共諳。但言貧者拙，不言富者貪。誰知苦寒女，力盡為桑蠶。
學仙詞 邵謁 
上仙傳秘訣，澹薄與無營。煉藥□□□，變姓不變形。三屍既無累，百慮自不生。是知寸心中，有路通上清。祖龍好仙術，燒卻黃金精。
妓女 邵謁 
天若許人登，青山高不止。地若許人窮，黃泉深無水。量諸造化情，物成皆有以。如何上青冥，視之平若砥。日下騁琅玕，空中無羅綺。但見勢騰淩，將為長如此。炫耀一時間，逡巡九泉裏。一種為埃塵，不學墮樓死。
寒女行 邵謁 
寒女命自薄，生來多賤微。家貧人不聘，一身無所歸。養蠶多苦心，繭熟他人絲。織素徒苦力，素成他人衣。青樓富家女，才生便有主。終日著羅綺，何曾識機杼。清夜聞歌聲，聽之淚如雨。他人如何歡，我意又何苦。所以問皇天，皇天竟無語。
覽鏡 邵謁 
一照一回悲，再照顏色衰。日月自流水，不知身老時。昨日照紅顏，今朝照白絲。白絲與紅顏，相去咫尺間。
輕薄行 邵謁 
薄薄身上衣，輕輕浮雲質。長安一花開，九陌馬蹄疾。誰言公子車，不是天上力。
苦別離 邵謁 
十五為君婚，二十入君門。自從入戶後，見君長出門。朝看相送人，暮看相送人。若遣折楊柳，此地樹無根。願為陌上土，得作馬蹄塵。願為曲木枝，得作雙車輪。安得太行山，移來君馬前。
覽張騫傳 邵謁 
采藥不得根，尋河不得源。此時虛白首，徒感武皇恩。桑田未聞改，日月曾幾昏。仙骨若求得，壟頭無新墳。不見杜陵草，至今空自繁。
白頭吟 邵謁 
漢家天宇闊，日月不暫閑。常將古今骨，裨作北邙山。山高勢已極，猶自凋朱顏。
瞽者歎 邵謁 
我心豈不平，我目自不明。徒雲備雙足，天下何由行。
送從弟長安下第南歸覲親 邵謁 
白日不得照，戴天如戴盆。青雲未見路，丹車勞出門。采薇秦山鎮，養親湘水源。心中豈不切，其如行路難。為文清益峻，為心直且安。芝蘭未入用，馨香志獨存。他門種桃李，猶能蔭子孫。我家有棠陰，枝葉竟不繁。心醉豈因酒，愁多徒見萱。征徒忽告歸，執袂殷勤論。在鳥終為鳳，為魚須化鯤。富貴豈長守，貧賤寧有根。丈夫志不大，何以佐乾坤。晝短疾於箭，早來獻天言。莫戀蒼梧畔，野煙橫破村。
少年行 邵謁 
丈夫十八九，膽氣欺韓彭。報仇不用劍，輔國不用兵。以目為水鑒，以心作權衡。願君似堯舜，能使天下平。何必走馬誇弓矢，然後致得人心爭。
漢宮井 邵謁 
轆轤聲絕離宮靜，班姬幾度照金井。梧桐老去殘花開，猶似當時美人影。
顯茂樓 邵謁 
秦山渭水尚悠悠，如何草樹迷宮闕。繁華朱翠盡東流，唯有望樓對明月。
紫閣峰 邵謁 
壯國山河倚空碧，迥拔煙霞侵太白。綠崖下視千萬尋，青天只據百餘尺。